**РЕЦЕНЗИЯ**

От проф. д-р Радослав Ненков Гайдарски Д.М.Н

Научна специалност „Хирургия“, научен консултант по хирургия

МБАЛ „Токуда болница София“ АД

**Относно**

Конкурс за заемане на академичната длъжност „Професор“ по професионално направление 7.1. „Медицина“ и научна специалност „Онкология“ с шифър 03.01.46 за нуждите на клиниката по „Торакална хирургия“ към СБАЛО ЕАД София. Обявен конкурс в „Държавен вестник“ бр.10 от 06.02.2015 год.

За участие е допуснат кандидат –

доц. д-р Елена Димитрова Александрова Д.М.Н.

**Биографични данни**

Доц. д-р Александрова е родена в гр. Видин 19.08.1946 год. Завършила е висше медицинско образование през 1978 год. в гр. София. В периода 1979 -1981 година е клиничен ординатор в УМБАЛСМ „Пирогов“. На следващата година е назначена като ординатор в Националния център по онкология. Последователно е избирана за научен сътрудник - трета, втора и първа научна степени. От 2004 година е доцент по хирургия, а от 2007 година е началник на отделението по „Мамология и реконструктивна хирургия“ към клиниката по „Торакална хирургия“. Има признати две специалности: „Хирургия“ - 1992 год. и „Онкология“ – 1998 год. След успешно защитена дисертация през 2001 год. на тема „Органносъхраняващите операции при карцином на млечната жлеза“ и е присвоена научната степен кандидат на мед. науки и по-късно след конкурс присъдено научното звание старши научен сътрудник ІІ степен по „Онкология. В началото на 2015 год. след успешно защитена докторска дисертация на тема “Далечна преживяемост и локални рецидиви след органносъхраняващо лечение на ранния карцином на млечната жлеза“ придобива научната степен доктор на медицинските науки.

**Научно - изледователска дейност**

Доц. д-р Александрова представя 143 публикации:

- Дисертации 2 бр. - цитирани по-горе.

- Монографии 2 бр., от които с особена стойност се откроява издадената през 2004 година монография на тема “Органносъхраняващи операции при рак на гърдата“, която може да бъде настолна книга за младите хирурзи, занимаващи с проблемите на заболяванията на млечната жлеза. В монографията подробно са представени анатомията и структурните отклонения на млечната жлеза. Извършен е изключителен исторически преглед в развитието на хирургичното лечение на жлезата. Представени са основните концепции при органносъхраняващите операции със съответната селекция на пациенти и съответните индикации и контраиндикации. В дискусионен план са подчертани новите насоки при аксиларната дисекция в лечебна, стадираща и прогностична насока. Монографията е богато онагледена със снимков материал, таблици и графични изображения.

- Участие с отделни глави в 3 монографии и един учебник.

- Публикации в наши списания - 41 н. тр.

- Публикации в списания извън страната - 15 н. тр.

- Участия с доклади у нас и чужбина – 78 бр.

След избирането на доц. д-р Александрова за доцент публикациите, които представя са 45. В това число попадат и изброените по горе монографии и участието й с отделни глави в цитирания вече учебник. От последните публикации 27 са в наши научни списания, 14 са участия в наши и международни конференции и конгреси.

Доц. Александрова е:

- Първи и единствен автор в 11 публикации в наши списания и в 4 чужди списания и 7 научни доклада.

- Втори и следващ автор е в 21 научни публикации в наши и чужди списания и конгреси ,или от представените 45 научни труда в 24/53%/ е първи или самостоятелен автор с общ импакт фоктор - 44.88, няма представен личен импакт фактор има 48 цитирания от които 38 пъти у нас и 10 в чужбина. Данните са от ISI WEB of SCIENCE и др.

Научната продукция на доц. д-р Александрова може да бъде класифицирана в няколко раздела независимо от факта, че се отнася за един орган - млечната жлеза :

1. Редки тумори на млечната жлеза - 6 н.тр.

2. Рак на млечната жлеза - лечение - 11 н.тр.

3. Рак на млечната жлеза при бременни и млади жени - 3 н.тр.

4. Индуцирани тумори след лъчелечение - 7 н.тр.

5. Нуклеарни изследвания -15 н.тр.

6. Проследяване на далечните лечебни резултати при лечението рака на млечната жлеза.

В този раздел трябва да отбележим последната монография на доц. д-р Александрова „Променящото се лице на мастектомията“, в която последователно са проследени етапите на развитие и лечение рака на млечната жлеза. С мащабна литературна справка с над 150 автора е проследен трудния път от епохата на фараоните до наши дни. Удоволствие да четеш възгледите в т.н. емпиричен период или римския песимистичен период, за възгледите на Гален, привърженик на хумуралната теория считал, че отстраняването на тумора е безполезно, тъй като след премахването му ще се появи на същото място. Дори великият Авицена по времето на т.н. византийски ислямски период, категорично отричал ползата от отстраняването на туморната формация. Едва през 18 век през Ренесансовия период се явяват първите оптимистични схващания за лечението на туморите на млечната жлеза. Следвващия 19 век е триумфа на радикалната мастектомия с едно забележително име Уилям Халщед внедрил за първи път и до днес оперативната техника наречена на неговото име. Монографията завършва със спорната все още невъзприета от широката хирургическа общност модерна „Ендоскопска и видеоасистирана мастектомия“, но с надеждата, че изложението в монографията ще ни мотивира да се отнасяме с уважение към нашите предшественици към техните открития и постижения, които от гледната точка на съвременната наука изглеждат понякота велики, понякога наивни или несъстоятелни. Но професионалните им съдби показват, че пътя към съвършенството не е в гениалността на един индивид, а в постоянното търсене на отговорите, които незнаем и в упоритостта да ги намерим. Монографията е с несъмнен принос в задълбочаването на познанията ни за съвременните концепции при лечението рака на млечната жлеза, разбира се не само хирургически, но и в комбинация със съвременна химиотерапия и лъчелечение.

От представените теориетични приноси високо оценявам поставения под №20 - надграждане на хипотезата за хетерогенния характер на туморите, възникващи в остатъчния паренхим. Защото извършените анализи научно са потвърдили различния произход и механизъм на развитие на истинските рецидиви и на новите първични тумори.

От Научно – практическите приноси с научно практическа стойност е поставения под №1 - за първи път у нас се изнасят сравнителни данни от приложението на органносъхраняващи оперативни намеси и радикални такива за период от 20 год.

С не по-малка стоиност е и Принос №2 - Допълване и прецизиране на методите за класификация на рецидивите в остатъчния паренхим, чрез изграждане на оригинална класификационна схема, в която се използват нуклеарно–медицински критерии за определяне локализацията на рецидивите.

**Лечебно – диагностична дейност**

Лекарската практика на доц. д-р Александрова започва с избирането й за клиничен ординатор, която система по това време е подчинена на строги научно практически изисквания и правила. По принцип това беше школа за подготовка на началник - отделения. Пътят изминат от тогава до днес е път на последователно издигане в йерархичен план. Днес доц. д-р Александрова е началник отделение по „Мамология и реконструктивна хирургия“ към клиниката по „Торакална хирургия“ и доц. Александрова е утвърдено име сред хирургическата общност. Владее в пълен обем известните хирургически оперативни техники използвани при лечението на карцинома на млечната жлеза. По данни от статистическите отчети на болницата, в която работи в периода след 2005 година е извършила 2853 оперативни намеси с различни по обем и сложност. Участник е в първите смесени екипи с пластични хирурзи при въвеждане на „Европейските стандарти в хирургията при рак на млечната жлеза“.

**Учебна натовареност**

Независимо от липсата на редовни студенти и стажанти в болничното заведение, в което работи доц. д-р Александрова е чест лектор на курсове за специалност по „Хирургия“. От 13 години е консултант в САГБАЛ Шейново и в института по Репродуктивна медицина с лекторски курс – рак на млечната жлеза/часове на заетост не са представени/.

**Заключение**

В конкурса за за заемане на академичната длъжност „професор“ по научната специалност „ Онкология“ с шифър 03.01.46. за нуждите на клиника по „Торакална хирургия“ при СБАЛО ЕАД София, доц. д-р Александрова представя пълен комплект документи пред административното ръководство на СБАЛО ЕАД София подредени в личното „заявление“ от нея. От тях на първо място на подробен анализ бяха подложени общата научна продукция, поредното място в научните трудове, личния принос в тях, импакт фактора, участието и в цитираните монографии, лечебно – диагностичната й дейност в клиничното звено, учебната натовареност и т.н. В конкурса доц. д-р Александрова се представя с 143 научни публикации и 4 монографии, от които в две е самостоятелен автор и в другите две участва с отделни глави. С голяма научна стоиност са двете самостоятелни монографии плод на нейната дългогодишна научно - практическа дейност в отделението по „Мамология и реконструктивна хирургия“, за което е избранна за негов началник - оценка по достойнство. Личните приноси анализирани по-горе поставят доц. д-р Александрова в първите редици на учените в нашата страна, занимаващи се с проблемите на злокачествените заболявания на млечната жлеза. Отбелязвам факта, че макър и в по-напреднала възраст събра кураж и подготви дисертационен труд, след което и бе присъдена научната академична степен „доктор на медицинските науки“ за срам на значително по-млади колеги, предпочели да се възползват от грешната постановка за хабилитация без съответен дисертационен труд. Познавам лично доц. д-р Александрова от студентските й години до наши дни. Предлагам на почитаемото жури да присъдим на доц. д-р Александрова научното звание „професор“, което звание напълно заслужава.

**РЕЦЕНЗЕНТ**: Проф. д-р Радослав Н. Гайдарски

01.07.2015г.

-